Cidade di Praia, 07 Julhu – Kantor y compositor di funaná Zeca di Nha Reinalda fla ma “ maior prigu” di músika kabu-verdianu sta na proximus 40 anu, pamodi ultimu gerason ta kaba e komesa otu e ku otus influências di musika.
Na diklarason pa inforpress pa fazi balansu di últimus 40 anu na termu di músika, na quadru di 40º aniversariu qui assinaladu kel anu li, Zeca di Nha Reinalda teni opnion ma pamodi influencia di músikas strangeru sta prigu di ben fazedu otu tipu di músika na Kabu Verdi, mas mesmu asi è fla ma originalidade é difícil di perdi.
“ Na cinquenta jovens nu ta atxa quatu ou cinku qui tem funaná na sangue, tipu “sta na raiz”, y qui podi fazi perpetua funaná y músika tradicional kabu-verdianu na si tudu”,Zeca di Nha Reinalda fla, è ta difendi qui músikus tem sempre qui dexa un legadu pa próximus gerason.
Pa Zeca di Nha Reinalda, na últimus 40 anu Funaná “evolui txeu” pa odja ma na anus 60 y 70 ta tokada só ku Ferro y Gaita y gosi podu instrumentos eletrónikus.
Pa “Rei di Funaná” kel inkorporason ka mostra um “ bai pa trás” ou “parage ki evolui” pamodi essência y sprítu di funaná primanesi u mesmu, “ kuza ki ta mostra ma nunca ka morri y sempre ta ixisti”.
“Nu podi bisti di txeu maneras, mas essência ta fika”, Zeca di Nha Reinalda fla, e ta atxa ma, mesmu ku influencia di musika di tudu mundu, essência di funaná sta nda interu.
Na geral, eh ta atxa ma músika kabuverdiana evolui txeu, ta papia na Cesária Évora komu “ maior responsável” dês evoluson, un bes kê foi nbaxadora di Morna y Coladera.
“Oras qui nu ta papia na músika di Kabu Verdi na úlltimus 40 anu, nu tem qui papia di Cesária Évora, Ildo Lobo, Tito Paris, Titina, y otus, pamodi ês leba músika di Kabu Verdi pa quatu kantus di mundu”, eh fla
Pa otu ladu, è fla ma músika tradicional kabu—verdianu, principalmente “ batuku” evolui ku Orlando Pantera, qui, sigundu el, influensia músikus di hoje na introduson di novus ritmus na otu abordagem.
Emanuel Dias Fernandes oh simplismenti Zéca di Nha Reinalda nansi na Bairro Craveiro Lopes, na kurason di cidadi di Praia. Ku 8 anu di idadi, sons ki ta binha di otu ladu di atlantiku komesa ta atrail, ki ta fazeba el fikaba horas na obi músika soul norti merkanu.
È tinha James Brown pa referencia. Ku el eh prendi kanta, ispressa sê sentimentu profundu, y di da voz pa mensage qui ta binha di alma.
“Tó Martins”, “Santo Antoni la Belém”, “Si Manera”, “Proverbio” entri txeu otus temas è temas qui ta fika pa sempre na storia di funaná y di músika kabu-verdiana,kantadu pa Zeca.
Ku quatu décadas di karera, Zéka di Nha Reinalda teni passagem pa konjuntu “Os Bulimundo y Finason.
Prémio Carera, ke ka dura eh recebi pa organizason di Cabo Verde Music Awards (CVMA), sigundu txeu alguen ta difendi, fazi “ plena justisa pa inigualável kontributu” qui Zeca di Nha Reinalda tem dadu, a longu di tenpu,dadu pa funaná y pa músika tradicional di Kabu Verdi.
Inforpress
kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn eng_Latn